Хвалио се Апићевић Паја
Хвалио се Апићевић Паја:
Код толика газдашага мога,
Нисам кадар ни девојке наћи:
Коју хоћу, ону ми не даду,
Коју нећу, ону ми намећу:
А ја, јунак, наметкиње нећу,
Наметкиња кућна разметкиња.
Просио сам Пирошеву Мацу,
Ал' се Маца на далеко баца,
У Прњавор, за Врбашка сина.
Маца носи сукњу од паргала,
И мараму жута газимира,
И кецељу бела мушулина,
И ципеле златом штиковане,
Папучице — црвене штиклице,
А у оца нема ни дороца,
У матере сукња од покровца,
У сестрице нема ни сукњице,
А у браца нема опанака,
У снашице нема кецељице.

Извор  
Стеван Бошковић, Бачванске песме. У Новоме Саду. Српска народна задружна штампарија, 1879. стр. 54-55.

Српске лирске народне песме‎
Бачванске песме